Marcus Garvey
Marcus Garvey, 17.8.1887-10.6.1940, amerikansk sort nationalistisk leder. Garvey blev født på Jamaica og grundlagde her i 1914 Universal Negro Improvement Association (UNIA), bl.a. med det formål at etablere en stat i Afrika regeret af sorte. Han flyttede snart efter til Harlem i USA, hvor han fik en stor tilhængerskare. I 1919 grundlagde han avisen Negro World og et forretningsimperium. Garvey blev i 1927 udvist af USA. Fra 1935 levede han i London. Han regnes for den første vigtige sorte nationalistleder i USA og fik stor betydning for den senere bevægelse Black Power.